Drie vas ná moord op melkmanDrie verdagtes in Donderdag in verband met die moord op Andries de Klerk deur die polisie in Postmasburg in hegtenis geneem. (Foto: SAPD) Drie verdagtes is Donderdag in hegtenis geneem in verband met die moord op ’n 57-jarige melkman van Postmasburg in die Noord-Kaap. Hulle sal Maandag in die landdroshof op dié dorp op aanklagte van moord verskyn. Maroela Media het vroeër berig dat Andries de Klerk Dinsdag ernstige beserings opgedoen het toe hy op pad terug van aflewering aangeval is. Hy het glo deur Marantheng gery toe drie onbekende mans hom onverwags oorval het. De Klerk is na die Postmasburg-hospitaal geneem, maar het later aan sy beserings beswyk. Lt.kol. Andries Witbooi, stasiebevelvoerder van die Postmasburg-polisie, het die ondersoekbeamptes geloof vir hulle harde werk om die saak op te los. AO Nomvuyo Makoloi, ook van dié polisiestasie, het vroeër gesê die motief vir die moord is nog nie bekend nie en dat ’n nadoodse ondersoek binnekort gedoen sal word. Luidens berigte is De Klerk met klippe bestook. Die polisie kon dit egter nie bevestig nie.